Valtakunnansovittelija näyttää unohtaneen tärkeysjärjestyksen. Hänen kuuluu olla työmarkkinoiden käytettävissä joka hetki, kirjoittaa Olli Ainola.

Valtakunnansovittelija Minna Helle lomaili kesken pankkialan työtaistelun. JOHN PALMéN

Viime vuonna herätti ärtymyksensekaista hilpeyttä, kun saksalaisen sotilasosaston uutisoitiin lähteneen kotiin kesken Naton Norjassa pidettyä sotaharjoitusta. Saksalaisten jääkäreiden tuntikiintiö nimittäin oli tullut täyteen.

Tapa näyttää rantautuneen Helsinkiin valtakunnansovittelijan toimistoon. Kesken uhkaavan työriitatilanteen valtakunnansovittelija Minna Helle pakkasi laukkunsa ja lähti ulkomaille lomailemaan.

Helteelle oli myönnetty vuosilomaa joulun tienoille 21.-28. joulukuuta.

Helle lomaili tänä vuonna jo toistamiseen kesken työriidan. Viime helmikuussa Helle siirrätti ilmailualaa uhanneen työtaistelun pois omalta talvilomaviikoltaan ja lentomatkaltaan.

- Valtakunnansovittelijan toimisto oli kiinni joulunpyhien ajan, kuten muutkin valtion virastot. Päivystys oli toki silloinkin järjestetty, Helle selitti joululomaansa Iltalehdelle lähettämässään tekstiviestissä.

Helteen perustelu on hellyttävä, ellei suorastaan koominen. Valtakunnansovittelija takertuu valtion virastotyöaikanormiin ja pankkialan työtaistelun tärkein riitä koskee pankkien virastotyöaikaa, johon työnantaja haluaa joustoa.

Rahoitusalan työtaistelut toteutuivat torstaina ja perjantaina. Seuraavat lakkopäivät ovat ensi viikolla. Työtaisteluun uhkaa tulla uutta väkeä, kun ICT-ala aikoo tukea rahoitusalan työntekijöitä työsaarrolla.

Suma seisoo

Helle ei ole käskettynä tehtäväänsä, vaan hän on itse hakenut ja tullut valituksi vaativaan virkaansa.

Valtakunnansovittelija on aivan ainutlaatuinen palopäällikkö. Hänen kuuluu olla työmarkkinoiden käytettävissä joka hetki; kännykkä ja twitter eivät siihen riitä.

Joululomansa aattona 20. joulukuuta Helle lähetti tiedotteen, jonka mukaan rahoitusalan työriidan sovittelu on ”jumissa” ja ratkaisua riitaan ”ei toistaiseksi ole näköpiirissä”.

Helteen toistuva lomailu antaa aiheen epäillä, onko hänen tekemänsä tulkinta riidasta oikeasuhtainen vai onko hänen päätelmäänsä sittenkin johdatellut varmistelu siitä, että oma matka ei vaarantuisi.

Tietenkin riitapukaritkin vetävät lonkkaa, kun prosessinjohtaja lomailee. Suma seisoo.

Tällainen menettely ei olisi tullut kuulonkaan takavuosina.

Matti Pekkanen, Teuvo Kallio ja Jorma Reini olisivat pyörittäneet sovittelua pyhät ja välipäivät keskeytyksettä. Minkä tehokkaan hiostuskeinon Helle hylkäsikään, kun hän ei kiusannut riitapukareita istuttamalla heitä vaikka jouluaatosta tapaninpäivään Bulevardilla.

Jos sovittelijan toimistovirkailijat olisivat tahtoneet jouluksi kotiin, kyllä sisäministeri Paula Risikko olisi toimittanut vahdeiksi vaikka rajavartijoita. Määräaikaisia toimistotyöntekijöitä saa tilata ostopalveluita tarjoavista yrityksistä milloin vain.

Valtakunnansovittelija hoitaa yleistä etua, ei omaa etua.